**ΠΑΝΕΛΛΗΝΙΟ ΣΩΜΑΤΕΙΟ ΕΡΓΑΖΟΜΕΝΩΝ VODAFONE-ΠΑΝΑΦΟΝ**

**(Αρ. Απόφ. Πρωτοδικείου: 5215/2008)**

Τηλ.: +30 210 6702 590 - Φαξ: +30 210 6702 580 - Ε-mail: info@pasevodafone.gr

Αρ. Πρωτ. 45/2015

  Αθήνα, 19 Ιουνίου 2015

**ΝΕΑ 24ΩΡΗ ΑΠΕΡΓΙΑ ΣΤΗΝ VODAFONE ΤΗΝ ΠΕΜΠΤΗ 25 ΙΟΥΝΙΟΥ**

**ΣΤΑΜΑΤΗΜΑ ΤΩΝ ΑΠΟΛΥΣΕΩΝ**

**ΕΠΑΝΑΠΡΟΣΛΗΨΗ ΤΩΝ ΣΥΝΑΔΕΛΦΩΝ ΜΑΣ Β.ΚΩΣΤΟΠΟΥΛΟΥ ΚΑΙ Χ.ΣΙΔΕΡΗ**

Η 24ωρη απεργία μας στις 5 Ιούνη ήταν η πιο μαζική και πετυχημένη που έχει γίνει στην εταιρεία μέχρι σήμερα.

Χρειάζεται ξανά η ίδια μαζική συμμετοχή μας στην νέα 24ωρη απεργία την Πέμπτη 25 Ιούνη ώστε να μπουν ακόμα καλύτεροι όροι στις διεκδικήσεις μας.

Συνάδελφοι

Ο τρόπος  με τον οποίο η Διοίκηση της Vodafone αντιλαμβάνεται τις έννοιες εργασιακές συνθήκες και εργασιακά δικαιώματα αποδεικνύεται από την συνεχή άρνησή της στην υπογραφή της Επιχειρησιακής Συλλογικής Σύμβασης Εργασίας, την εντατικοποίηση της εργασίας, το μαζικό outsourcing, τις εκδικητικές απολύσεις όσων διεκδικούν, την εργολαβοποίηση αρκετών τμημάτων της, τις απολύσεις οι οποίες εκτιμούμε πως θα αυξηθούν ειδικά ενόψει της ουσιαστικής συγχώνευσης με τις Hol και 360 Connect, μετά την εξαγορά τους από την Vodafone.

Στο παζλ των αντεργατικών πρακτικών της έρχονται να προστεθούν οι πρόσφατες συνδικαλιστικές διώξεις των συναδέλφων Β.Κωστοπούλου & Χ.Σιδέρη, ενοικιαζόμενοι εργαζόμενοι που δούλευαν στο τηλεφωνικά κέντρα της  Επίσης, είναι ενδεικτική η αντίληψη της Διοίκησης για τους επινοικιαζόμενους συναδέλφους μας όταν στέλεχος της εταιρείας διατύπωσε με κυνισμό ότι « η Vodafone δεν αισχροκερδεί με τα 250-300 ευρώ που δίνει το μήνα σε αυτούς τους συναδέλφους, πως **οι συνάδελφοι δεν εργάζονται για την Vodafone αλλά για τον εαυτό τους** **ώστε να ζήσουν** (με 250-300 ευρώ το μήνα???» καταλήγοντας ότι « **η Vodafone δεν απολύει απλά σταματάει τη συνεργασία»** αγνοώντας μάλλον ότι οι εργαζόμενοι της  Vodafone από τους 2800 έχουν περιοριστεί  μετά από 6 χρόνια σε 1400 και έχουν αντικατασταθεί από τους επινοικιαζόμενους με τις απαράδεκτες αυτές εργασιακές σχέσεις.

Η απόλυση των συναδέλφων Βίκυς Κωστοπούλου και Χάρη Σιδέρη (μέλος της  επιτροπής του Σωματείου),  δεν ήταν τυχαία. Είναι επινοικιαζόμενοι συνάδελφοι οι οποίοι οργανώθηκαν στο Σωματείο απαιτώντας αξιοπρεπείς συνθήκες εργασίας για όλους. Η κίνηση της Διοίκησης  να «τερματίσει τη συνεργασία» μαζί τους (να τους απολύσει δηλ.) δείχνει πως αυτό που την ενοχλεί πραγματικά είναι η συσπείρωση, η οργάνωση και η ενδυνάμωση του σωματείου μας.

Η ενέργεια αυτή της διοίκησης προκάλεσε την οργή ακόμη και εκείνων των συναδέλφων όπου μέχρι πρότινος πίστευαν ότι «απολύονται μόνο όσοι δεν κάνουν καλά την δουλειά τους» Οι κινητοποιήσεις για  την επαναπρόσληψή τους,  με αποκορύφωμα την απεργία στις 05/06, ήρθαν να αναδείξουν ότι **η συσπείρωση γύρω από το Σωματείο μας είναι ο μόνος δρόμος** ο οποίος θα θέσει τους όρους της ουσιαστικής διεκδίκησης.

Η Διοίκηση της Vodafone αφού κινήθηκε δικαστικά, δεύτερη φορά σε τρεις μήνες,  απέναντι μας, προσπάθησε να τρομοκρατήσει τους συναδέλφους με μια απαράδεκτη ανακοίνωση  την προηγούμενη ημέρα της απεργίας  και επιπλέον κινήθηκε στήνοντας  απεργοσπαστικό μηχανισμό στα κτήρια της HOL και της 360 Connect.  Η καλύτερη απάντηση που έλαβε ήταν η μαζική συμμετοχή των συναδέλφων στην απεργία.

Οι συνάδελφοι έδωσαν σαφές μήνυμα ότι ο αγώνας για την επαναπρόσληψη της Βίκυς και του Χάρη καθώς επίσης και το σταμάτημα των απολύσεων θα πρέπει να συνεχιστεί με κάθε τρόπο. Στο πλαίσιο της κλιμάκωσης των κινητοποιήσεων αποφασίστηκε από την πρόσφατη Γενική μας Συνέλευση **νέα 24ωρη απεργία για την Πέμπτη 25/06 και στάσεις εργασίας στις 02/07 και 15/07, ημέρες κατά τις οποίες θα εξεταστούν οι καταγγελίες των συναδέλφων στην Επιθεώρηση Εργασίας**, δηλαδή στις 2 και 15/7.

Συνάδελφοι

Στην συνάντηση που είχαμε με την Διοίκηση την Πέμπτη 18/6, αντιμετωπίσαμε  ξανά την άρνηση επαναπρόσληψης των απολυμένων συναδέλφων αλλά ταυτόχρονα διαπιστώσαμε ότι  είναι θορυβημένη από τις κινητοποιήσεις μας.

Όλο αυτό το διάστημα είναι συγκινητική η αλληλεγγύη που έχουμε εισπράξει από εργαζόμενους, φοιτητές, Σωματεία, οργανώσεις, συλλογικότητες και  συνελεύσεις. Έχουν πραγματοποιηθεί παρεμβάσεις  σε καταστήματα της Vodafone σε αρκετές περιοχές της Αθήνας και σε άλλες πόλεις πανελλαδικά. Η στάση της εργοδοσίας και ο αγώνας των εργαζομένων  της Vodafoneέχει μεταφερθεί μέσα από δημοσιεύσεις σε blogs, εφημερίδες, ραδιόφωνο και τηλεόραση πέρα από τα σύνορα της Ελλάδας. Έχουμε δεχτεί ψηφίσματα συμπαράστασης στο δίκαιο αγώνα μας από χώρες όπως Αγγλία, Ιταλία, Ιρλανδία, Βέλγιο. Ακόμη και από το Ιράν!

**Οι κινητοποιήσεις θα συνεχιστούν και θα ενταθούν μέχρι την επαναπρόσληψη των συναδέλφων.** Εκτός από απεργίες και στάσεις εργασίας θα γίνουν περιοδείες ενημέρωσης στη Θεσσαλονίκη, συνέχεια των παρεμβάσεων σε καταστήματα,  συναντήσεις για την συγκρότηση επιτροπής αλληλεγγύης στα Εργατικά Κέντρα Αθήνας και Θεσσαλονίκης, παρέμβαση στο δελτίο ειδήσεων της αυτοδιαχειριζόμενης ΕΡΤ, συμμετοχή στην πανελλαδική συνάντηση Σωματείων και συλλογικοτήτων στην Θεσσαλονίκη.

Διεκδικούμε:

* **Να σταματήσουν οι απολύσεις**
* **Άμεση επαναπρόσληψη των συναδέλφων Βίκυς Κωστοπούλου και Χάρη Σιδέρη**
* **Κατάργηση του άθλιου καθεστώτος της ενοικιαζόμενης εργασίας, πρόσληψη των συναδέλφων από την Vodafone για την οποία στην πραγματικότητα εργάζονται**
* **Αξιοπρεπείς και ανθρώπινες συνθήκες εργασίας**
* **Υπογραφή Επιχειρησιακής Συλλογικής Σύμβασης Εργασίας**

**Πανελλήνιο Σωματείο Εργαζομένων Vodafone-Πάναφον**